Euroopa Liidu Teataja L 198 , 06/08/2003 Lk 0003 - 0006



Komisjoni määrus (EÜ) nr 1398/2003, 5. august 2003, millega muudetakse nõukogu direktiivi 92/65/EMÜ A lisa, et sinna lisada väike tarumardikas (Aethina tumida), lest liigist Tropilaelaps, Ebola ja ahvirõuged (EMPs kohaldatav tekst) EUROOPA ÜHENDUSTE KOMISJON, võttes arvesse Euroopa Ühenduse asutamislepingut, võttes arvesse nõukogu 13. juuli 1992. aasta direktiivi 92/65/EMÜ, milles sätestatakse loomatervishoiu nõuded ühendusesiseseks kauplemiseks loomade, sperma, munarakkude ja embrüotega, mille suhtes ei kohaldata direktiivi 90/425/EMÜ A lisa 1. punktis osutatud ühenduse erieeskirjades sätestatud loomatervishoiunõudeid, ning nende impordiks ühendusse, [1] viimati muudetud Euroopa Parlamendi ja nõukogu määrusega (EÜ) nr 998/2003, [2] eriti selle artikli 22 esimest lõiku, ning arvestades järgmist: (1) Ühenduses reguleeritakse mesilaste importi ja nendega kauplemist direktiiviga 92/65/EMÜ. Direktiiviga 92/65/EMÜ nähakse ette teatavad eeskirjad, mis käsitlevad loomi ja liike, kes on vastuvõtlikud nimetatud direktiivi A lisas loetletud teatamiskohustuslikele loomataudidele. (2) Tarumardikas (Aethina tumida) on meemesilasi ja kimalasi mõjutav haruldane kahjur, kes on levinud Aafrikast mitmetesse kolmandatesse riikidesse, tekitades mesindusele tõsiseid probleeme. (3) Tarumardikas ei kuulu rahvusvahelise episootiaameti (OIE) loetellu ja puudub teave tema esinemisulatusest kolmandates riikides. (4) Ühenduses ei ole vastavatest juhtudest teatatud, kuid samas ei ole tarumardikas Euroopa ühenduses direktiivi 92/65/EMÜ kohaselt teatamiskohustuslik loomataud. (5) Kui tarumardikas levib ühendusse, on sellel hävitav mõju meemesilaste tervisele, mesindusele ja meetootmisele. (6) Lest liigist Tropilaelaps on meemesilasi mõjutav haruldane parasiitlest, keda võib leida peamiselt Kagu-Aasias, kuid kes võib ühendusse levides mõjuda hävitavalt meemesilaste tervisele, mesindusele ja mee tootmisele. (7) Lest liigist Tropilaelaps on rahvusvahelise episootiaameti loetellu kuuluv teatamiskohustuslik loomataud. Euroopa Liidus ei ole sellest teatamine siiski kohustuslik vastavalt direktiivile 92/65/EMÜ. (8) Ebola viiruse ja ahvirõugete esinemise kohta on aeg-ajalt andmeid teatavates kolmandates riikides ning ühenduses on kaitseks Ebola viiruse ja ahvirõugete vastu võetud importi piiravaid meetmeid, sest kõnealused zoonootilised haigused võivad mõjutada teatavaid loomi ning teatavad loomad võivad neid edasi kanda; seepärast tuleb need haigused läbipaistvuse ja selguse huvides lisada direktiivis 92/65/EMÜ osutatud teatamiskohustuslike loomataudide nimekirja. (9) Seepärast tuleb tarumardikas, lest liigist Tropilaelaps, Ebola viirus ja ahvirõuged lisada direktiivi 92/65/EMÜ A lisa teatamiskohustuslike loomataudide nimekirja. (10) Seepärast tuleks direktiivi 92/65/EMÜ vastavalt muuta. (11) Käesoleva määrusega ettenähtud meetmed on kooskõlas alalise toiduahela ja loomade tervishoiu komitee arvamusega, ON VASTU VÕTNUD KÄESOLEVA MÄÄRUSE: Artikkel 1 Direktiivi 92/65/EMÜ A lisa muudetakse vastavalt käesoleva määruse lisale. Artikkel 2 Käesolev määrus jõustub kahekümnendal päeval pärast selle avaldamist Euroopa Liidu Teatajas. Käesolev määrus on tervikuna siduv ja vahetult kohaldatav kõikides liikmesriikides. Brüssel, 5. august 2003 Komisjoni nimel komisjoni liige David Byrne [1] EÜT L 268, 14.9.1992, lk 54. [2] EÜT L 146, 13.6.2003, lk 1. -------------------------------------------------- LISA Direktiivi 92/65/EMÜ A lisa asendatakse järgmisega: " “A LISA Teatamiskohustuslikud loomataudid seoses käesoleva direktiiviga Haigus | Enim kokkupuutuv selts, perekond, liik | Hobuste aafrika katk | Equidae (hobuslased) | Sigade aafrika katk | Suidae ja Tayassuidae | Klassikaline lindude katk | Aves | Ameerika haudemädanik | Apis | Siberi katk | Bovidae, Camelidae, Cervidae, Elephantidae, Equidae ja Hippopotamidae | Lammaste katarraalne palavik | Antilocapridae, Bovidae, Cervidae, Giraffidae ja Rhinocerotidae | Brucella abortus | Antilocapridae, Bovidae, Camelidae, Cervidae, Giraffidae, Hippopotamidae ja Tragulidae | Brucella melitensis | Antilocapridae, Bovidae, Camelidae, Cervidae, Giraffidae, Hippopotamidae ja Tragulidae | Brucella ovis | Camelidae, Tragulidae, Cervidae, Giraffidae, Bovidae ja Antilocapridae | Brucella suis | Cervidae, Leporidae, Ovibos moschatus, Suidae ja Tayassuidae | Sigade klassikaline katk | Suidae ja Tayassuidae | Veiste nakkav pleuropneumoonia | Veised (k.a seebud, pühvlid, piisonid ja jakid) | Ebola | Ahvilised | Suu- ja sõrataud | Sõralised ja india elevandid | Nakkuslik vereloomenekroos | Salmonidae | Nodulaarne dermatiit | Bovidae ja Giraffidae | Ahvirõuged | Närilised ja ahvilised | Mycobacterium bovis | Mammalia, eelkõige Antilocapridae, Bovidae, Camelidae, Cervidae, Giraffidae ja Tragulidae | Newcastle'i haigus | Aves | Väikemäletsejaliste katk | Bovidae ja Suidae | Tescheni haigus | Suidae | Ornitoos | Psittaciformes | Marutaud | Carnivora ja Chiroptera | Rifti oru palavik | Bovidae, Camelus'e liigid ja Rhinocerotidae | Veiste katk | Sõralised | Tarumardikas (Aethina tumida) | Apis ja Bombus | Lammaste ja kitsede rõuged | Bovidae | Sigade vesikulaarhaigus | Suidae ja Tayassuidae | Lest liigist Tropilaelaps | Apis | Vesikulaarne stomatiit | Artiodactyla ja Equidae | TSE | Bovidae, Cervidae, Felidae ja Mustelidae | " --------------------------------------------------